
FOGALOMRENDSZEREK ÉS TEREMTETT VILÁGOK A KORTÁRS KÖLTÉSZETBEN

Kulcsszavak: kortárs költészet; képzőművészet; térpoétika; ismeretalapú szabad asszociáció
A művészetben a gondolat hasonló természetű, mint a fizikában az energia: nem vész el, csak átalakul. Esszémben arra teszek kísérletet, hogy a klasszikus képzőművészet nagyjainak (Fernand Léger, Pablo Picasso, André Breton és Juan Gris) papírra vetett gondolatainak, hitvallásának és vezérlő elveinek jelenlétét a kortárs költészet két fiatal képviselőjének (Kertai Csenger és Vecsei H. Miklós) írásaiban keressem. Kutatásom során Vecsei H. Miklós első, valamint Kertai Csenger második kötetének verseit vizsgálom. Hipotézisem szerint a szürrealizmus és a kubizmus alkotói által megfogalmazott tézisek a művészet olyan eszenciáit tartalmazzák, amelyeket nem csupán a képzőművészetben, hanem a költészetben is tetten érhetünk. Ezek a gondolatok pedig korszakokon átívelő kincskeresésre invitálják mindazokat, akik nyitott szemmel és kíváncsisággal fordulnak e művek, alkotóik, valamint önmaguk, a befogadó belső világa felé.
Ennek illusztrálására a térpoétika elvét hívtam segítségül. Az elméletet felhasználva szeretném vizsgálni az alkotók és befogadók szerepét, a két létmód közötti összefonódásokat. Ezen felül megkísérlem bebizonyítani, hogy a művészeti ágak inspirálódnak egymásból, hatnak egymásra, valamint egyetlen alkotó kreativitásán belül is létezhetnek. Esszémben elindulok a képzőművészek által megfogalmazott alkotói irányelvek művekben való keresése mellett a befogadó belső képalkotásának megértése felé is. Esszém egyik célja, hogy rávilágítson arra, hogy ha egy képzőművészeti alkotás olvashatónak nevezhető, akkor a költészetnek is van vizualitása.



